Υποχώρηση παρουσιάζουν οι οδικές αφίξεις των Τούρκων υπηκόων, από τις δύο οδικές πύλες εισόδου του Έβρου

Υποχώρηση, κατά 6,71%, παρουσιάζουν στο σύνολό τους οι οδικές αφίξεις των Τούρκων υπηκόων στη χώρα, το δεύτερο τρίμηνο του 2018 συγκριτικά με την αντίστοιχη περσινή περίοδο, με τις επιμέρους ροές να διαμορφώνονται στο -3,74% στους Κήπους και στο -17,65% στις Καστανιές, ενώ οι μέγιστες μειώσεις του έτους καταγράφονται τον μήνα Μάιο. Ωστόσο, σε επίπεδο εξαμήνου καταγράφεται οριακή αύξηση 1,42% για το τρέχον έτος, σε σχέση με το πρώτο εξάμηνο του 2017, με 289.421 Τούρκους υπηκόους να εισέρχονται στην Ελλάδα από τις δύο οδικές πύλες εισόδου στο Νομό Έβρου.

Τα παραπάνω στοιχεία συμπεριλαμβάνονται στο δελτίο οδικών αφίξεων Τούρκων υπηκόων στην Ελλάδα για το δεύτερο τρίμηνο του 2018, της Ομοσπονδίας Εμπορίου και Επιχειρηματικότητας Θράκης (ΟΕΕΘ), από τα συνοριακά σημεία διέλευσης των Κήπων και των Καστανέων.

Ειδικότερα, από τον Απρίλιο έως και τον Ιούνιο του 2018, εισήλθαν από το τελωνείο των Κήπων 132.163 Τούρκοι υπήκοοι, έναντι 137.297 το αντίστοιχο τρίμηνο του 2017, ενώ όσον αφορά στο τελωνείο των Καστανέων οι εισερχόμενοι Τούρκοι υπήκοοι ανήλθαν στις 30.773, έναντι 37.367 το αντίστοιχο διάστημα του 2017.

Σημειώνεται πως σύμφωνα με τα στοιχεία οδικών αφίξεων του πρώτου τριμήνου του τρέχοντος έτους, από τον Ιανουάριο έως και τον Μάρτιο, εισήλθαν από το τελωνείο των Καστανέων, 28.381 Τούρκοι υπήκοοι έναντι 32.456 το αντίστοιχο τρίμηνο του 2017, ενώ από το τελωνείο των Κήπων πέρασαν 98.104 Τούρκοι υπήκοοι, έναντι 78.242 το 2017.

Τέλος σύμφωνα με τα επί μέρους εξαμηνιαία στοιχεία των οδικών αφίξεων, το πρώτο εξάμηνο του 2018 ο αριθμός των εισερχομένων Τούρκων υπηκόων από το τελωνείο των Κήπων ανέρχεται στις 230.267, έναντι 215.539 το αντίστοιχο εξάμηνο του 2017, (αύξηση της τάξης του 6,83%), ενώ στο τελωνείο των Καστανέων στις 59.154, έναντι 69.823 (μείωση κατά 15,28% ήτοι 10.669 λιγότερες οδικές αφίξεις ), από τον Ιανουάριο έως τον Ιούνιο του προηγούμενου έτους.

«Με την τουρκική οικονομία να πνέει τα λοίσθια εντός του 2018 και τις διμερείς σχέσεις Ελλάδας-Τουρκίας να βρίσκονται σε κακή κατάσταση, προχωρούμε στη δημοσίευση των επεξεργασμένων οδικών αφίξεων Τούρκων υπηκόων στη χώρα μας από τα συνοριακά σημεία διέλευσης των Κήπων και των Καστανέων, για τα δεύτερο τρίμηνο του τρέχοντος έτους. Μία χρονική περίοδος στην οποία η γείτονα χώρα κινούνταν σε έντονους προεκλογικούς ρυθμούς έως και την εκλογική αναμέτρηση της 24ης Ιουνίου και η οποία στιγματίστηκε από τις υποβαθμίσεις της τουρκικής οικονομίας από τους διεθνείς οίκους αξιολόγησης και της κατάρρευσης της τουρκικής λίρας», σχολιάζει ο πρόεδρος της ΟΕΕΘ, Κώστας Χατζημιχαήλ.

Πηγή: ΑΠΕ-ΜΠΕ